จับตา! ราคาหุ้น GL รูดติดฟลอร์เป็นวันที่ 2 เสี่ยงถูกสั่งแก้งบฯ-โบรกฯ แนะ “เลี่ยงลงทุน”
จับตา! ราคาหุ้น GL รูดติดฟลอร์เป็นวันที่ 2 เสี่ยงถูกสั่งแก้งบฯ-โบรกฯ แนะ “เลี่ยงลงทุน”
18 ต.ค. 2560

ผู้สื่อข่าวรายงานว่า วานนี้ (17 ต.ค.) หุ้น บริษัท กรุ๊ปลีส จำกัด (มหาชน) หรือ GL ได้ถูกปลดเครื่องหมาย SP ในช่วงเช้าหลังจากได้มีการชี้แจงต่อตลาดหลักทรัพย์ฯ เกี่ยวกับกรณีที่สำนักงาน ก.ล.ต.ข้อกล่าวโทษ นายมิทซึจิ โคโนชิตะ ผู้บริหาร GL ต่อ DSI กรณีทุจริตทำธุรกรรมอำพรางเพื่อให้ผลประกอบการสูงเกินความจริง
โดยทันทีที่เปิดตลาดปรากฏว่า มีแรงขายหุ้น GL ออกมาอย่างหนัก ส่งผลให้ราคาเปิดตลาดวานนี้อยู่ที่ 15.50 บาท หรือเป็นระดับฟลอร์
ทั้งนี้ นักวิเคราะห์ให้ความเห็นต่อหุ้น GL ว่า มีโอกาสที่จะถูกสำนักงานก.ล.ต.ให้แก้ไขงบการเงิน เพราะข้อกล่าวโทษมี่เรื่องของการแต่งบัญชีให้ผลประกอบการสูงเกินจริง ดังนั้น เรื่องนี้จะต้องดูความเห็นของผู้ตรวจสอบบัญชีรายปัจจุบันด้วยว่าจะออกมาแบบไหน หรืออาจมีคำสั่งจาก ก.ล.ต.ให้มีผู้สอบบัญชีรายอื่นเข้ามาร่วมสอบงบการเงินด้วย
โดย บล.เคทีบี (ประเทศไทย) ระบุในบทวิเคราะห์ฯ เช่นกันว่า การดำเนินงานในอนาคตของ GL จะยังมีทิศทางที่ไม่ชัดเจน ทั้งการที่บริษัทขาดประธานในการดำเนินงาน และความน่าเชื่อถือของเงินให้กู้ยืมแก่กลุ่มลูกหนี้ไซปรัส และสิงคโปร์ที่ได้ถูกกล่าวอ้างว่านายมิทซึจิ มีส่วนเกี่ยวข้องในการดำเนินงาน และมีแนวโน้มในการตกแต่งตัวเลขทางการเงินของ GL
ดังนั้น จึงควรให้ความระมัดระวังในการลงทุน GL จากผลการดำเนินงานในอนาคตที่อาจลดลงตามการด้อยค่าเงินลงทุนในประเทศศรีลังกา และการดำเนินงานในอนาคต
โดยราคาหุ้นก่อนเปิดตลาดวันนี้ (18 ต.ค.) อยู่ที่ 10.90 บาท ซึ่งเป็นระดับต่ำสุดของวัน (ราคาFloor)